Naziv Programa:

**Program javnih potreba za djecu Grada Velike Gorice za 2017. godinu**

(u daljnjem tekstu: Program javnih potreba)

**OBRAZLOŽENJE**

**Pravna osnova:**

Prema *Zakonu o lokalnoj i područnoj (regionalnoj) samoupravi* (NN 33/1, 60/01, 109/07, 125/08, 36/09, 150/11, 144/12, 19/13, 137/15), općine i gradovi u svom samoupravnom djelokrugu obavljaju poslove lokalnog značaja kojima se neposredno ostvaruju potrebe građana, a koji nisu Ustavom ili zakonom dodijeljeni državnim tijelima, a to se između ostaloga, odnosi i na brigu o djeci.

*Konvencija UN o pravima djeteta* jasno navodi da sva prava zajamčena Konvencijom moraju biti dostupna svoj djeci. *Strategija Vijeća Europe o pravima djeteta 2016. – 2020.* je najnoviji dokument kojim se određuju prioriteti Vijeća Europe o zaštiti prava djece i koja naglašava potrebu ostvarivanja prava sve djece pri čemu je posebno je važna aktivna uloga lokalne zajednice u ostvarivanju tih prava jer se neposredni život djece odvija u njihovim obiteljima, vrtićima i školama, odnosno u lokalnim zajednicama u kojima žive i odrastaju.

*Nacionalna strategija za prava djece u Republici Hrvatskoj od 2014. do 2020. godine* (u daljnjem tekstu: *Strategija*)naglašava potrebu djelotvornijeg promicanja i zaštite prava djece u Republici Hrvatskoj kroz provedbu postojećih međunarodnih, regionalnih i nacionalnih standarda na području prava djece, promovirajući cjeloviti i integrativni pristup pravima djece. *Strategija* je multidisciplinarni i sustavni okvir koji treba biti integriran u nacionalne, regionalne i lokalne dokumente i planove koji se odnose na djecu pod vidom ostvarivanja *Konvencije o pravima djeteta*.

**Svrha i ciljevi donošenja Programa javnih potreba:**

U današnje vrijeme, ozbiljno bavljenje razvojem djece podrazumijeva uvažavanje utjecaja okoline odnosno lokalne zajednice, te se u tom kontekstu, govori o zajednicama koje brinu, koje su usmjerene na pozitivan razvoj njenih članova, o zdravim, otpornim zajednicama. Tako usmjerene zajednice imaju jasno utvrđene lokalne politike utemeljene na javnom interesu i javnim potrebama građana.

Javne politike prema djeci operacionalizirane su kroz zakonodavni okvir i strateške dokumente, a uz njih, politiku prema djeci u Republici Hrvatskoj čine i različite aktivnosti koje tijela državne uprave, tijela lokalna uprave i samouprave, ustanove s javnim ovlastima i organizacije civilnog društva provode na području obrazovanja, kulture, socijalne skrbi, zdravlja, pravosuđa i svim drugim područjima kojima se poboljšava kvaliteta života djece i razvijaju puni potencijali djece (Nacionalna strategija za prava djece, 2014). *Strategija* predviđa obveze za lokalne zajednice putem definiranja nositelja pojedinih mjera. Jasnim isticanjem jedinica lokane i područne samouprave kao nositelja mjera formalno je definirana obveza koja treba biti operacionalizirana kroz provedbene planove.

U predloženome *Programu javnih potreba za djecu,* u uvodnom dijelu navedeno je njegovo utemeljenje u nacionalnim i međunarodnim strateškim dokumentima, slijedi djelovanje za djecu prema strateškim područjima Nacionalne strategije za prava djece koje se provodi i putem drugih programa javnih potreba Grada Velike Gorice. U sljedećim poglavljima detaljnije su opisani programi koji su odraz potreba i interesa djece i roditelja, a specifični su za Grad Veliku Goricu, poput djelovanja gradske ustanove Centra za djecu, mlade i obitelj Velika Gorica, provedbe gradskog Programa prevencije društveno neprihvatljivih ponašanja djece i mladih i pozitivnog razvoja, ostvarivanja participativnog prava putem Dječjeg gradskog vijeća i obilježavanja Dječjeg tjedna u sklopu akcije „Velika Gorica – prijatelj djece“.

Javne politike za djecu donose se na nacionalnim i internacionalnim razinama, no ostvarivanje prava djece i izravna podrška djeci i obiteljima događa se u njihovom neposrednom okruženju te je važno da se ovakav program javnih potreba donosi svake godine uz proračun što znači da su za njegovu provedbu osigurani ljudski, materijalni i financijski uvjeti.